
2026/0167 (NLE)
Propunere de
DECIZIE DE PUNERE ÎN APLICARE A CONSILIULUI
de modificare a Deciziei de punere în aplicare (UE) 2024/1447 de aprobare a evaluării Planului pentru Ucraina 

CONSILIUL UNIUNII EUROPENE,
având în vedere Tratatul privind funcționarea Uniunii Europene, 
având în vedere Regulamentul (UE) 2024/792 al Parlamentului European și al Consiliului din 29 februarie 2024 de instituire a Mecanismului pentru Ucraina[footnoteRef:2], în special articolul 20 alineatul (2), [2: 	OJ L, 2024/792, 29.2.2024, ELI: http://data.europa.eu/eli/reg/2024/792/oj.] 

având în vedere propunerea Comisiei Europene,
întrucât:
(1)	În urma transmiterii de către Ucraina, la 20 martie 2024, a Planului pentru Ucraina (denumit în continuare „planul”), Comisia a propus Consiliului ca acesta să primească o evaluare pozitivă. Consiliul a aprobat evaluarea pozitivă prin Decizia de punere în aplicare (UE) 2024/1447 a Consiliului[footnoteRef:3]. [3: 	Decizia de punere în aplicare (UE) 2024/1447 a Consiliului din 14 mai 2024 de aprobare a evaluării Planului pentru Ucraina (JO L, 2024/1447, 24.5.2024, ELI: http://data.europa.eu/eli/dec_impl/2024/1447/oj).] 

(2)	De la aprobarea planului de către Consiliu și în conformitate cu articolele 24 și 25 din Regulamentul (UE) 2024/792, suma de 6 000 000 000 EUR a fost plătită Ucrainei ca finanțare-punte excepțională și suma de 1 890 000 000 EUR a fost plătită Ucrainei sub formă de prefinanțare, reprezentând o plată în avans de 7 % din sprijinul sub formă de împrumut pe care Ucraina este eligibilă să îl primească în cadrul planului. O sumă suplimentară de 21 640 176 104 EUR a fost plătită Ucrainei în primele șapte tranșe din cadrul planului, în temeiul articolului 26 alineatul (4) din Regulamentul (UE) 2024/792.
(3)	La 24 februarie 2026, Parlamentul European și Consiliul au adoptat Regulamentul (UE) 2026/467 de punere în aplicare a unei cooperări consolidate în ceea ce privește instituirea împrumutului pentru sprijinirea Ucrainei pentru 2026 și 2027.
(4)	În conformitate cu Regulamentul (UE) 2026/467, în temeiul Deciziei de punere în aplicare (UE) 2026/919 a Consiliului din 23 aprilie 2026[footnoteRef:4], o asistență în valoare de până la 45 000 000 000 EUR a fost pusă la dispoziția Ucrainei pentru a contribui la punerea în aplicare a Strategiei Ucrainei în materie de finanțare. Asistența respectivă ar trebui să acopere nevoile de finanțare identificate de Ucraina în Strategia Ucrainei în materie de finanțare pentru perioada de până la 31 decembrie 2026.  [4: 	Decizia de punere în aplicare (UE) 2026/919 a Consiliului din 23 aprilie 2026 de aprobare a asistenței acordate Ucrainei pentru punerea în aplicare a Strategiei Ucrainei în materie de finanțare (JO L, 2026/919, 23.4.2026, ELI: http://data.europa.eu/eli/dec_impl/2026/919/oj). ] 

(5)	Decizia de punere în aplicare (UE) 2026/919 stabilește o sumă de până la 8 350 000 000 EUR pentru asistența bugetară sub forma unui împrumut care urmează să fie pus în aplicare în temeiul capitolului III din Regulamentul (UE) 2024/792.
(6)	La 12 iunie 2026, după consultarea Radei Supreme (Verkhovna Rada), Ucraina a propus modificări ale planului în temeiul articolului 20 alineatul (1) din Regulamentul (UE) 2024/792 (denumite în continuare „modificările propuse”), pe motiv că o parte din plan nu se mai poate realiza din cauza unor circumstanțe obiective. Cererea ia în considerare, de asemenea, sumele suplimentare disponibile din împrumutul de sprijin pentru Ucraina.
(7)	Modificările propuse vizează 34 din cele 146 de etape calitative și cantitative prevăzute în Decizia de punere în aplicare (UE) 2024/1447 și se referă la etapele care urmează să fie puse în aplicare între T1-2026 și T4-2027. Pentru 12 dintre aceste etape, Ucraina a propus prelungirea termenului inițial ca urmare a faptului că punerea în aplicare a acestor reforme necesită mai mult timp decât se anticipase inițial și, în special pentru reformele care necesită legislație primară, pentru a permite prioritizarea reformelor mai urgente. Descrierea a șase etape de reformă a fost modificată pentru a corecta erorile materiale din formulare și pentru a recalibra obiectivele acestor reforme. Descrierea sau alocările pentru etapele de investiții au fost modificate în cinci cazuri pentru a reacționa la schimbarea circumstanțelor de pe teren cauzată de continuarea războiului de agresiune al Rusiei. Două etape au fost împărțite în alte două etape suplimentare, cu scopul de a clarifica, în fiecare caz, conținutul și succesiunea acestor reforme. Două etape au fost eliminate și înlocuite cu etape noi de reformă care au modificat în mod semnificativ domeniul de aplicare al acestor reforme. O etapă a fost eliminată deoarece nu era legată de acquis-ul Uniunii și nu mai era considerată o prioritate de către Ucraina. În plus, eliminarea acestora a fost considerată necesară pentru a se garanta concentrarea calendarului legislativ asupra reformelor cu un grad mai ridicat de prioritate. În cele din urmă, toate etapele din T4-2027 au fost mutate în T3-2027 pentru a clarifica faptul că Ucraina trebuie să depună mai devreme cererea finală de plată în cadrul Planului pentru Ucraina, pentru a permite efectuarea plății din Mecanismul pentru Ucraina până la 31 decembrie 2027.
(8)	Modificările propuse includ, de asemenea, introducerea a 27 de noi etape calitative și cantitative, dintre care 10 necesită modificări ale legislației primare. După cum se reamintește în considerentul 23 din Regulamentul (UE) 2026/467, Planul pentru Ucraina ar trebui actualizat pentru a reflecta asistența bugetară suplimentară. Întrucât asistența bugetară suplimentară acoperă nevoile de finanțare identificate de Ucraina în Strategia Ucrainei în materie de finanțare pentru perioada de până la 31 decembrie 2026, calendarul pentru punerea în aplicare a etapelor suplimentare se încheie la 31 decembrie 2026. Măsurile suplimentare sunt menite să consolideze statul de drept și lupta împotriva corupției, promovând, în același timp, reformele în domenii relevante pentru aderarea Ucrainei la Uniune, cum ar fi sectorul energetic și integrarea treptată a pieței. 
(9)	În consecință, odată cu modificările propuse, numărul total de etape din plan va crește la 172.
(10)	În conformitate cu articolul 18 din Regulamentul (UE) 2024/792, Comisia a evaluat relevanța și caracterul cuprinzător și adecvat al modificărilor propuse. În cadrul evaluării respective, Comisia a acționat, pe cât posibil, în colaborare cu Ucraina. Comisia a evaluat, în special, dacă modificările propuse reprezintă un răspuns bazat pe nevoi, cuprinzător și echilibrat în mod adecvat la obiectivele Mecanismului pentru Ucraina, dacă ajută la abordarea provocărilor relevante identificate în contextul aderării Ucrainei la Uniune și sunt coerente cu aceasta, dacă sunt în concordanță cu principiile generale ale Mecanismului pentru Ucraina menționate la articolul 4 din Regulamentul (UE) 2024/792 și dacă răspund nevoilor Ucrainei în materie de redresare, reconstrucție și modernizare. Modificările propuse mențin obiectivul ambițios al planului de a contribui la atenuarea schimbărilor climatice și la adaptarea la acestea, la promovarea statului de drept, la obiectivele sociale și la egalitatea de gen, precum și la capacitarea femeilor și a fetelor. Modificările propuse nu afectează mecanismele actuale de protecție a intereselor financiare ale Uniunii. În cele din urmă, Comisia a evaluat dacă Rada Supremă a fost consultată în mod corespunzător în conformitate cu cadrul juridic național al Ucrainei, dacă modificările propuse iau în considerare, după caz, contribuțiile părților interesate și dacă modificările propuse asigură posibilitatea ca alți donatori să sprijine obiectivele planului.
(11)	Comisia consideră că modificările propuse nu afectează evaluarea pozitivă a planului prevăzută în Decizia de punere în aplicare (UE) 2024/1447 în ceea ce privește relevanța și caracterul cuprinzător și adecvat al planului. În evaluarea sa, Comisia a luat în considerare în special criteriile de evaluare prevăzute la articolul 18 alineatul (3) literele (a)-(l) din Regulamentul (UE) 2024/792.
(12)	În temeiul articolului 20 alineatul (3) din Regulamentul (UE) 2024/792, Comisia consideră că modificările propuse sunt justificate.
(13)	În urma primirii celei de a doua contribuții suplimentare în valoare de 2 000 000 000 SEK menționate la articolul 2 alineatul (5) din Decizia de punere în aplicare (UE) 2024/1447, valoarea finală în euro a acestei contribuții a fost stabilită pe baza cursului de schimb aplicabil la momentul transferului. Pentru a reflecta valoarea finală reală, este necesară ajustarea cuantumurilor stabilite în anexa la respectiva decizie de punere în aplicare.
(14)	Prin urmare, este necesar ca Decizia de punere în aplicare (UE) 2024/1447 să fie modificată în consecință.
(15)	Ținând cont de situația din Ucraina și în vederea asigurării unui sprijin continuu pentru această țară, prezenta decizie ar trebui să intre în vigoare în regim de urgență, la data publicării în Jurnalul Oficial al Uniunii Europene și ar trebui să se aplice de la data adoptării sale,
ADOPTĂ PREZENTA DECIZIE: 
Articolul 1
Decizia de punere în aplicare (UE) 2024/1447 se modifică după cum urmează:
(1)	La articolul 1, primul paragraf se înlocuiește cu următorul text:
„Articolul 1
Aprobarea evaluării Planului pentru Ucraina
Se aprobă evaluarea de către Comisie a Planului pentru Ucraina, pe baza criteriilor prevăzute la articolul 18 din Regulamentul (UE) 2024/792”.
(2)	Anexa se înlocuiește cu textul din anexa la prezenta decizie.

Articolul 2
Prezenta decizie intră în vigoare la data publicării în Jurnalul Oficial al Uniunii Europene.
Se aplică de la data adoptării.
Adoptată la Bruxelles,
	Pentru Consiliu
	Președintele

